Papersnake/gushiwen huggingface dataset:
西江月·粉面都成醉梦
辛弃疾（宋代）

粉面都成醉梦，霜髯能几春秋。来时诵我伴牢愁。一见尊前似来。
诗在阴何侧畔，字居罗赵前头。锦囊来往几时休。已遣蛾眉等候。
汪仲嘉见访有赠
王世贞（明代）

已自三星聚草堂，桃花潭畔更汪郎。时从禹迹探科斗，间拟秦汪引凤凰。

文笔好传司马法，酒杯毋学次公狂。相思莫畏江鳞阻，水到钱塘便一乡。
旧蓄一琴弃置者久矣李君仲通为张弦料理仍鼓数曲以诗赠之
孟宗献（金朝）

我家筝奴忧乐同，尘埃满面鬓发蓬。徽弦不具挂墙壁，似惭无以娱衰翁。

夫君一见为披拂，坐使寒谷为春融。中含太古意味足，杂以新态来无穷。

繁声流水不可喻，直与造化相冥通。形神久已坐灰槁，一旦抉剔驱盲聋。

寂然反听杳难诘，但觉万窍俱玲珑。千金不得和扁力，谁谓起废由枯桐。

曲终玄旨竟谁会，非弦非指仍非空。拂衣欲往君且止，为我乘兴弹悲风。
上元思京辇旧游三首 其一
张耒（宋代）

万雉春城逼绛霄，上元雕辇盛游遨。迟迟瑞日低彤伞，焯焯荣光上赭袍。

云捲朱帘开綵雉，山盘玉阙枕仙鳌。长安一别将华发，溪竹山城夜寂寥。
秋山寄陈谠言
王昌龄（唐代）

岩间寒事早，众山木已黄。北风何萧萧，兹夕露为霜。

感激未能寐，中宵时慨慷。黄虫初悲鸣，玄鸟去我梁。

独卧时易晚，离群情更伤。思君若不及，鸿雁今南翔。
新秋以窗里人将老门前树欲秋为韵作小诗
陆游（宋代）

野艇千钱买，明当泛渺茫。
但能容一榼，家具不须将。
别马秘丞
王安石（宋代）

伯夷恶一世，季也皆乡人。
吾尝论夫子，有似季之伦。
人情路万殊，近世颇荆榛。
唯君游其间，坦坦得所循。
意君诚恺悌，慕向从宿昔。
奈何初相欢，鷁首已云北。
莓莓郊原青，漠漠风雨黑。
冠盖满津亭，君今去何适。
送入我门来（除夕）
胡浩然（唐代）

荼垒安扉，灵馗挂户，神傩烈竹轰雷。动念流光，四序式周回。须知今岁今宵尽，似顿觉明年明日催。向今夕，是处迎春送腊，罗绮筵开。

今古偏同此夜，贤愚共添一岁，贵贱仍偕。互祝遐龄，山海固难摧。石崇富贵篯铿寿，更潘岳仪容子建才。仗东风尽力，一齐吹送，入此门来。
失调名
佚名（宋代）

箫鼓声声且莫催。彩球高下意难裁。
好事近·老不计生朝
刘克庄（宋代）

老不计生朝，惭愧阿连书尺。雪鬓霜髭不管，管眼腰黄赤。待将心事自笺天，莫费子公力。乞赐先生处士，换一张黄敕。
绍兴以后祀五方帝六十首 送神用《高安》。
郊庙朝会歌辞（宋代）

神来何从，馺然灵风。神去何之，杳然幽踪。伊神去来，雾散云烝。

独遗休祥，山崇川增。
用陈大监韵谢王国录季羔见赠
王十朋（宋代）

吾宗神秀时名儒，赠我三百隋侯珠。野人不识希世宝，但见照侯清而都。

我昔遥从雁山出，旅食贤关淹岁律。雅钦陆子常患多，更叹张融可无一。

长淮久绝谁起家，青箱有君殊可嘉。祠科得隽诮子厚，何止文许后生夸。

我拙惭无济时策，老境初官尚何择。江南莲幕君故乡，窃芘聊逃简书责。

寒贱误蒙君见奇，祖别赠言荣一时。明日东归诧闾里，五绝首称虞伯施。
唐律寄呈父凤山提举十首
汪元量（宋代）

昔年去国大苍黄，同舍诸生半死亡。
春别浙江花似雾，秋行碛地草如霜。
时沽市酒借余景，屡宿官邮悲故乡。
满目故人皆厚禄，吾侪添得两奚囊。
紫阳观和家兄作
陈阜（宋代）

相将到灵观，正值雨初晴。
花近香逾妙，峰遥色更清。
鹤盘云外影，磬和涧中声。
再拜真人像，还丹愿指明。
次韵张子公见寄二首 其二
李纲（宋代）

功名身外两悠悠，有意功名已可羞。与世浮沉非我意，观时进退岂人谋。

不能为国辟百里，祗欲归耕老一畴。祸福死生皆默定，初非舍去亦非求。
新妇石
白居易（唐代）

堂堂不语望夫君，四畔无家石作邻。
蝉鬓一梳千岁髻，蛾眉长扫万年春。
雪为轻粉凭风拂，霞作胭脂使日匀。
莫道面前无宝鉴，月来山下照夫人。
独孤常州北亭
张南史（唐代）

北洫敞高明，凭轩见野情。朝回五马迹，更胜百花名。

海树凝烟远，湖田见鹤清。云光侵素壁，水影荡闲楹。

俗赖褰帷谒，人欢倒屣迎。始能崇结构，独有谢宣城。
雷公山
张澄（宋代）

年大嗜烟壑，心鄙城郭近。篮舆践晨霜，峭茜入云畛。

病衰风见乘，放浪顾难忍。驾言小玩愒，微尚希遁隐。

隐沦著扁舟，欲济江无流。岧峣雷公山，信美惭薄游。

夕烟散林谷，暮钟鸣寺楼。抚事百感集，聊兹兼夕留。

留情不复欢，恻恻抱悲叹。何以纾拂郁，曳策青云端。

雷祠蔽深莽，灵宫俯层峦。下视万壑趋，遥见千峰攒。

攒峰娱余心，领略悟山阴。平生一丘壑，何须故山岑。

放怀白鸟盟，斯焉得重寻。题诗谢灵山，勿閟金玉音。
句
冯去辩（宋代）

馕事十年当结局，襟期千古举同牢。
九月八日游香泉晚宿寺中二首 其二
夏诒钰（清代）

未落龙山帽，先听鹫岭钟。秋声一坛竹，暝色万株松。

涧月扶烟堕，岩泉带石舂。定知今夜梦，应被白云封。
问赵元父病
仇远（元代）

裹饭无因绝往还，惟应帖子报平安。
山公马向花前放，岐伯书从枕上看。
贸易近来多北药，支持强欲著南冠。
有时泥醉西园月，只欠梅花共倚阑。
颂古五十三首
释文礼（宋代）

若陈见面太悬殊，云水重新诳惑渠。
谩说当时曾省悟，却将鱼目当明珠。
洗桐
王问（明代）

梧桐生高冈，菶々贻夏阴。
挹取叶上露，为予洗其心。
有时藉稿叶，闲情寄徽音。
何以报尔德，激泉濯朝林。
永日影相对，勿使尘涴侵。
天人之际
陈献章（明代）

天人一理通，感应良可畏。千载陨石书，春秋所以示。

客星犯帝座，他夜因何事。谁谓匹夫微，而能动天地。
游玉隆宫四
曹勋（宋代）

至日栖栖水竹村，晚寻净舍拂征尘。
梅花未见临清浅，已有鸣鸠唤早春。
依韵酬念祖弟归应省试
陈凯永（清代）

河桥折柳怅难留，且试驱车历九州。芳草平沙逢驿骑，斜阳深九见山楼。

洛中已识《三都赋》，江上休披六月裘。桂子秋风应早发，好携彩笔渡金沟。
闺怨
舒岳祥（宋代）

回廊曲径入荷花，斜隐珠帘半面遮。
欲绣鸳鸯嫌未似，且抛针线理琵琶。
送綦毋潜落第还乡
王维（唐代）

〔一作送别〕
圣代无隐者。
英灵尽来归。
遂令东山客。
不得顾灵薇。
既至君（一作金）门远。
孰云吾道非。
江淮度寒食。
京洛（一作兆）缝春衣。
置酒临长道（一作长安道。一作长亭送）。
同心与我违。
行当浮桂棹。
未几拂荆扉。
远树带行客。
孤村（一作城）当落晖。
吾谋适不用。
勿谓知音稀。
画山 其三
邹浩（宋代）

扫成屏障几千春，洗雨吹风转更明。应是天工醉时笔，重重粉墨尚纵横。
惜分飞
毛滂（宋代）

恰则心头托托地。放下了日多萦系。别恨还容易。袖痕犹有年时泪。

满满频斟乞求醉。且要时闲忘记。明日刘郎起。马蹄去便三千里。
雪後寻梅偶得绝句十首
陆游（宋代）

雪里芬芳亦偶然，世人便谓占春前。
饱知桃李俗到骨，何至与渠争著鞭。
偈
张浚（宋代）

教外单传佛祖机，本来无悟亦无迷。
浮云散尽青天在，日出东方夜落西。
赠道士王介
潘阆（宋代）

头冠星斗光，七十鬓不苍。
箧有化金方，诗无入俗章。
举步云霞轻，出语芝术香。
约我游罗浮，绝顶天风凉。
赠王孟嘉弇州公从孙也
胡应麟（明代）

弇山堂下一逢君，玉树翩翩自不群。马埒谩呼狂武子，龙山宁学醉参军。

朱弦暂习南风操，玉剑行冲北斗文。最忆竹林深夜语，乱星残月坐宵分。
送率府程录还乡
杜甫（唐代）

鄙夫行衰谢，抱病昏妄集。常时往还人，记一不识十。
程侯晚相往，与语才杰立。熏然耳目开，颇觉聪明入。
千载得鲍叔，末契有所及。意钟老柏青，义动修蛇蛰。
若人可数见，慰我垂白泣。告别无淹晷，百忧复相袭。
内愧突不黔，庶羞以赒给。素丝挈长鱼，碧酒随玉粒。
途穷见交态，世梗悲路涩。东风吹春冰，泱莽后土湿。
念君惜羽翮，既饱更思戢。莫作翻云鹘，闻呼向禽急。
登宜春台
汤莘叟（宋代）

草径无边绿，江空见底清。
遥峰横晚色，古木逢秋声。
客舍孤云远，乡心一雁鸣。
凭高寄吴楚，倚杖独含情。
次韵酬郑使君兼以奉招二首 其二
林大春（明代）

尺牍劳相讯，新诗老自娱。忘年惟我共，清梦或时俱。

天暖墨池草，人间笔阵图。使君倘乘兴，还为市清酤。
促织
田锡（宋代）

西风嫋嫋欲昏黄，草木萧萧绿翅凉。
暗傍远灯催络纬，独经遥翅伴啼螀。
露濡虫网丝潜断，月照澄江练有光。
几处疏砧红叶寺，谁怜弄杼不成章。
上元曲李子藩席上赋 其一
黎民衷（明代）

谁放珠光海上来，金银楼阁划中开。晴云低户妆春树，北斗横空泻露杯。
谒和靖先生墓借斗山韵
杨公远（宋代）

孤山仙冢草菲菲，姓字留将后世知。
遣稿文无封禅事，名家梅有影香诗。
只惭老子携琴晚，不见苍头放鹤时。
一瓣心香聊敢敬，寒泉自掬酹瓷卮。
悼亡二十五首 其三
江源（明代）

物在人亡无见期，冷猿秋雁不胜悲。天长地久有时尽，此恨绵绵未易衰。
别故人
柴望（宋代）

便未成名也自归，不应猿鹤更猜疑。
冷看世事频移局，懒与仙人共弈棋。
南渡只今惟有酒，西兴临别是谁诗。
行藏正要知时节，却是时人未得知。
寓书吉祥填充临去友三人肠访
王迈（宋代）

共指梅花笑里看，诗肠清峭酒肠宽。
一阳方长知春近，三友同肠话岁寒。
富贵迫人随世腻，身心何日似僧闲。
策勋茗碗匆匆去，不道樽前欠小蛮。
次韵酬提举林彦伯见赠
黄履（宋代）

一篇遗我价十州，累幅溢目如星稠。清时名遂事高尚，启期三乐消百忧。

嗟余与公晚相值，读此始叹真诗流。辞严义笃起余兴，白云绕笔窗前游。

乍如无盐烛青镜，顾视西子知狂羞。又如午夜按长剑，恍惚不辨明珠投。

为公聊叙我来幸，皇华相厚如相酬。民淳事简称迂拙，阅月偶谐庭今修。

因寻遗迹共登览，乘醉赓咏驰如邮。王襄宣布岂足颂，愧公直欲昭旂旒。
诗一首
陈师道（宋代）

松树倒影半溪寒，数个沙鸥似水安。
曾买江南千本画，归来一笔不中看。
程文简公挽词
楼钥（宋代）

论著大哉尧，英声早已昭。
横飞钦远业，特立仰高标。
言议超千载，风猷耸四朝。
惜乎经世学，不及珥金貂。
恭挽钦慈皇后二首 其一
毕仲游（宋代）

神考当天日，宫闱祝燕禖。日符元有感，坤轴欻先摧。

追册音容閟，攀号吉葬哀。行知九虞祭，钦圣仗同回。
游趵突泉
陈德正（清代）

万斛涌地出，一气恣喷薄。横泻独潺湲，直上谁激搏。

虹垂浪跋立，珠错波翻落。咽石声喧豗，照日光的铄。

应知造化奇，不假人工凿。翕辟秘玄关，往来一橐龠。

窍开鼓愈张，机转流不涸。芥纳通一源，派引分万壑。

泛衍交沦漪，澄深杳渟著。尘缨清可濯，瓢饮旨堪酌。

缅想乘槎游，自得观濠乐。倚槛怅踌躇，无由御黄鹤。
春日六绝句
杨万里（宋代）

春醉非关酒，郊行不问涂。
青天何处了，白鸟入空无。
七哀诗
阮瑀（魏晋）

丁年难再遇，富贵不重来。
良时忽一过，身体为土灰。
冥冥九泉室，漫漫长夜台。
身尽气力索，精魂靡所能。
嘉肴设不御，旨酒盈觞杯。
出圹望故乡，但见蒿与莱。
较艺和王禹玉内翰
梅尧臣（宋代）

分庭答拜士倾心，却下朱帘绝语音。
白蚁战来春日暖，五星明处夜堂深。
力搥顽石方逢玉，尽拨寒沙始见金。
淡墨牓名何日出，清明池苑可能寻。
酬李员外赠古镜歌
徐祯卿（明代）

关西故人惜我别，赠我古镜光如雪。感君意气特相许，爰披肝胆照清彻。

荡日摩空恍虚映，奥室青瞳闪宵晢。妙质精凝水土深，丹烟碧雾生华缬。

圜铭髣髴不可读，蚓屈虫蠕细纠结。腰间锦囊故所佩，请脱绳丝置扃鐍。

当令明月入我怀，精光夜夜随虹霓。故人卓荦信才杰，苍铓炯炯岂相劣。

嗟予蓬秽何所似，对此不觉心内热。湘江溟洞入无滓，衡岳凌空郁岑巀。

山行应使魈魅逃，水宿能令蛟怪灭。古物由来孕神秀，灵光不让三尺铁。

怜君至宝不自惜，何以报之嗟菲蔑。护藏但使镜莫缺，与君交情世不绝。
中秋不见月答永叔
梅尧臣（宋代）

天嫌物兼美，而使密云藏。
已向石屏见，何须照席光。
点绛唇·梅雨收黄
程垓（宋代）

梅雨收黄，暑风依旧闲庭院。

露荷轻颤。只有香浮面。

挂起西窗，月淡无人见。幽情远。

随钗低扇。好个凉方便。
梦中即景
黄镐（明代）

鱼龙挂雪衣，银河浪如级。一泻千里馀，涛惊鬼神泣。
次韵毛维瞻度支过杭见赠
赵抃（宋代）

吴民疲病惭攻治，寻胜西湖不放稀。秋后涛江增气势，夜深灯市斗光辉。

望云翻忆青山旧，上印须添白发归。孝弟里闾松竹茂，柴扉谁复羡朱扉。
残春病酲
穆脩（宋代）

风檐窣窣燕囒囒，卧对残芳起郁陶。乍困游车春尚在，未扶醒枕日初高。

烦肠屡沃痟难解，病发慵簪痒更搔。欲为风光轻赋别，正无憀赖染江毫。
思亲 其四
谢枋得（宋代）

九十萱亲天下稀，平生教子欲何为。楚王肯立韩公子，良也归韩亦有辞。
寄题庐陵王晋辅先辈桂堂
陆游（宋代）

楚人记草木，桂在椒兰中，我懹小山句，妙絻穷化工。
唐人作山水，亦以桂配松，丹葩间绿叶，锦绣相叠重。
不知始何时，岩桂开秋风，楚人所称者，委弃等蒿蓬。
鸣呼各有时。
士岂怨不逢。
我作桂堂诗，广子云梦胸。
始兴南山下有林泉，尝卜居焉，荆州卧病有怀此地
张九龄（唐代）

出处各有在，何者为陆沉。幸无迫贱事，聊可祛迷襟。

世路少夷坦，孟门未岖嶔。多惭入火术，常惕履冰心。

一跌不自保，万全焉可寻。行行念归路，眇眇惜光阴。

浮生如过隙，先达已吾箴。敢忘丘山施，亦云年病侵。

力衰在所养，时谢良不任。但忆旧栖息，愿言遂窥临。

云间日孤秀，山下面清深。萝茑自为幄，风泉何必琴。

归此老吾老，还当日千金。
送广东漕孙知损失官归汶上
郭祥正（宋代）

平生爱东州，土厚人不罄。见公惜已晚，达论耸予听。

五驰使者车，中道罹陷阱。开怀无怨尤，得失两以正。

归程万馀里，翛然一烟艇。乡关今非遥，踊跃理三径。

进则仗忠义，退则乐温凊。高卧固无必，求才尧舜圣。

亭亭南涧松，愈老节愈劲。柔柔水中蒲，涵春自严静。

百年未阖棺，安之吾有命。
张端义应诏上书谪曲江正月一日赣州相遇 其二
戴复古（宋代）

正朝送迁客，好去看梅花。此岭几人过，念君双鬓华。

直言知为国，远地莫思家。韶石叫虞舜，伤哉古道赊。
读两侑丈人说及见和鸿华庵诗却赠 其一
张萱（明代）

不烧铅汞不参禅，说到双修便乐天。七十耆龄今又八，肉身菩萨地行仙。
病起山居日有幽事戏作二首 其二
陆游（宋代）

鹤骨龟肠欲不禁，扶衰初喜罢呻吟。盆山冰释书窗暖，药灶香呻道院深。

笔健乍临新获帖，手生重理旧传琴。闭门局促还堪恨，云海何时豁此心。
东篱杂题
陆游（宋代）

昨日一花坼，今朝一草生。
深林鸠妇聒，高栋燕巢成。
熟果檐间堕，残书枕畔横。
庵居澹无事，作意领新晴。
金刚随机无尽颂 其七 威仪寂静分第二十九
释印肃（宋代）

一株庭际柏，青青无变色。不逐四时凋，权指南标格。
五方帝
佚名（隋代）

白炜方肃，合宫孔硕。
琥以象象，神惟乡德。
陞配有序，虔恭无矣。
降福穰穰，永安邦国。
检校石湖新田
范成大（宋代）

今朝南野试开荒，分手耘锄草棘场。
下地若干全种秫，高原无棘谩栽桑。
芦芽碧处重增岸，梅子黄时早浚塘。
田里只知温饱事，从今拚却半年忙。
寄钱申伯二首
张元干（宋代）

子去客昭武，今侬怀旧游。
青山浑在眼，白发暗添头。
旅食今安好，归程傥滞留。
溪边因野步，试觅水明楼。
句
李煜（五代）

迢迢牵牛星，杳在河之阳。粲粲黄姑女，耿耿遥相望。

莺狂应有黄，蝶舞已无多。（《落花》）

揖让月在手，动摇风满怀。（《咏扇》）

病态如衰弱，厌厌向五年。（以下《律髓注》）

衰颜一病难牵复，晓殿君临颇自羞。

冷笑秦皇经远略，静怜姬满苦时巡。

鬓从今日添新白，菊是去年依旧黄。（以下《翰府名谈》）

万古到头归一死，醉乡葬地有高原。

人生不满百，刚作千年画。（《野客丛谈》）

日映仙云薄，秋高天碧深。（《海录碎事》）

乌照始潜辉，龙烛便争秉。（以下《孔帖》）

凝珠满露枝。

游飏日已西，肃穆寒初至。

九重开扇鹄，四牖炳灯鱼。

羽觞无算酌。

倾碗更为寿，深卮递酬宾。
临安邸中即事且谢诚斋惠诗十二首
袁说友（宋代）

万瓦丛中客里身，可怜虚度一番春。
日长寻得宽心术，唤取门前卖卜人。
奉和袭美太湖诗二十首·崦里
陆龟蒙（唐代）

山横路若绝，转楫逢平川。川中水木幽，高下兼良田。
沟塍堕微溜，桑柘含疏烟。处处倚蚕箔，家家下鱼筌。
騃犊卧新
艹奴，野禽争折莲。试招搔首翁，共语残阳边。
今来九州内，未得皆恬然。贼阵始吉语，狂波又凶年。
吾翁欲何道，守此常安眠。笑我掉头去，芦中闻刺船。
余知隐地术，可以齐真仙。终当从之游，庶复全于天。
贺郑丞相
厉寺正（宋代）

瑞应金穰均禹甸，一边洗甲谁言战。
关河岂但犬羊奔，郊薮殆将麟凤见。
山中喜静和子见访
施肩吾（唐代）

绝壁深溪无四邻，每逢猿鹤即相亲。

小奴惊出垂藤下，山犬今朝吠一人。
浔阳古寺
古汴高士（宋代）

浔阳古寺久荒凉，倒柱颓梁卧夕阳。
一盏佛灯犹未灭，霁天云淡月华光。
挽兖守程大卿四首 其二
华镇（宋代）

徊翔卿寺棘，转漕楚江舟。忠厚临人大，勤劳结课优。

丹枝方习庆，梁木忽惊秋。天意宁无在，于门必有侯。
与常不轻弈棋输松枝笔一篇
章甫（宋代）

南山苍髯翁，阅世几千秋。终以明自煎，晚为松滋侯。

孙枝后来秀，劲直馀风流。亦学管城子，来从毛颖游。

故人使江南，江北停归辀。持赠比岁寒，厚意岂暗投。

形貌若黄槁，风度犹清修。轻健殊可人，不作绕指柔。

我贫得长閒，造物因冥搜。诗成呼使前，脱帽明窗幽。

旁无赏音人，赖尔能点头。无论及钱神，政恐为尔羞。
重阳前一日作
邵雍（宋代）

近来多病不堪言，长欲醺醺带醉眠。
新酒乍逢重九日，好花初醉小春天。
自知命薄临头上，不愿事多来眼前。
唯有天津横落照，水声仍是旧潺湲。
爱芦花 以上会真集卷之五
王吉昌（元代）

心开五对忘，性逸六情绝。气神形变化，首级空飞血。功旌丹品形，产阳魂，奋威烈。始终不变实相露，贯通无内外，貌难分别。出生灭。纵横清净体，无像天中彻。究竟真法眼，剔眉毛纤翳抉。辉开万古清光洁。圆明物物显，了然如缺。
开圣寺
温庭筠（唐代）

路分蹊石夹烟丛，十里萧萧古树风。
出寺马嘶秋色里，向陵鸦乱夕阳中。
竹间泉落山厨静，塔下僧归影殿空。
犹有南朝旧碑在，耻将兴废问休公。
景福东厢诗·怪石
司马光（宋代）

昔去江湖乡，来与松桂接。
圭角老龙脊，锋棱秋剑铗。
历乱枯苔点，交横败莎叶。
会使成都人，更取神蓍揲。
次韵徐使君观刈禾宴集二首 其一
洪朋（宋代）

闻道秋成好，家家足釜钟。玉山禾已刈，石臼粟还舂。

问俗宁同乐，行厨得屡供。使君楼百尺，未许对元龙。
西江月
吕岩（唐代）

一日清欢何往，十年旧事重拈。细风斜日到江南。

春满平湖潋滟。

黄简手题龙篆，绿舆前控鸾骖。玉清真軿署仙衔。

列职灵台书监。
苦早
李弥逊（宋代）

单练直似御重袍，碧盌冰浆饮尚豪。满载骊珠思薏苡，堆盘马尚说蒲萄。

轻雷破远喧鼍鼓，小雨遮空簇猬毛。谁挽天河洗炎酷，冷云凉月助风骚。
赴东都别牡丹
令狐楚（唐代）

十年不见小庭花，紫萼临开又别家。

上马出门回首望，何时更得到京华。
集句留别李子玉守素处士二首 其二
刘安世（宋代）

故里心期柰别何，几时回首一高歌。镜中丝发悲来惯，他日相逢应更多。
七月十七夜五更起坐至旦
陆游（宋代）

秋容淡如水，昨暮到江城。
世事违高枕，年华入短檠。
书中固多味，身外尽浮名。
倚壁方清啸，蓬窗已送明。
晚次宿预馆
钱起（唐代）

乡心不可问，秋气又相逢。
飘泊方千里，离悲复几重。
回云随去雁，寒露滴鸣蛩。
延颈遥天末，如闻故国钟。
和万州杨使君四绝句。竞渡
白居易（唐代）

竞渡相传为汨罗，不能止遏意无他。

自经放逐来憔悴，能校灵均死几多。
南红门外 其二
弘历（清代）

榆柳含烟翠，桑麻带露稠。蔓棚迷晚蝶，樊圃卧閒牛。

闾静知无盗，田多幸有秋。相逢农父问，家室得安不。
间居杂诗 其四
陈光绪（清代）

海外罂粟膏，色如乌鸦乌。因名曰鸦片，论值贵锱铢。

初来到闽粤，渐渐及九区。吸食有定候，不可一刻逾。

山肩日以耸，冻梨日又癯。彼方与友共，人已将鬼呼。

或日倭芙蓉，采入医家书。疗病屡有验，精神赖提扶。

不知能毒人，毒深形已枯。记否万历朝，曾禁澹巴菰。
再和观画三首 其一
李之仪（宋代）

扫除不尽自无痕，底事狂缘尚有根。几日宁宁图画里，祇缘归思在江村。
五峰岩
张茂先（宋代）

五峰岩窦倚层峦，偷暇登临到此山。泉石静中无俗客，楼台深处锁禅关。

凭高林野依稀尽，望阔云天缭绕还。回首夕阳归去路，红尘随马转溪湾。
和韩侍郎苦雨
白居易（唐代）

润气凝柱础，繁声注瓦沟。暗留窗不晓，凉引簟先秋。

叶湿蚕应病，泥稀燕亦愁。仍闻放朝夜，误出到街头。
凌丹亭
曾极（宋代）

路转峰回杳霭中，石坛幡影表真风。
凭谁貌取清虚老，与对濂溪太极翁。
赠王山人
薛蕙（明代）

古有形法家，史官常著录。王生世其术，胸中罗海渎。

为我谈形胜，九州如在目。手持诸公诗，词华烂珠玉。

吾闻古者葬，沟壑为槥椟。缘情棺椁易，弥文宅兆卜。

古道日陵夷，异哉末代俗。送死徒空言，实侥生者福。

昔人信恬淡，今人苦多欲。纷纷衰世事，利涂宁异躅。

天地无终极，陵谷屡翻覆。纵观大化中，千载亦云促。

既死惟所遇，生取衣食足。不贪以为宝，斯言当自勖。
次韵高秀才
王庭圭（宋代）

腊尽梅花落不停，笛声孤起不堪听。且留溪影弄清浅，更看残英动晓星。
次士特韵寄德久牧之
李处权（宋代）

家山凿龙似修眉，中有伊川寒更绿。
吾庐亦复远城市，舍下清流环几曲。
四时幽人共吟醉，饮若长鲸杯要覆。
三年芳草怨王孙，定有金钱无处卜。
南征际会竹林阮，兵厨况有酒百斛。
夫君笔力抵万钧，所当穿彻如强镞。
义形抗论及朝政，正容凜若冰霜肃。
因君远忆邹与张，畴昔之言皆可复。
二士揭揭庙堂器，用之艰难一夔足。
空令两行壮夫泪，回首尽向燕云哭。
我心之忧正谓是，夜中兴叹仰看屋。
相思岁尽书不来，念我衣单体生粟。
次韩机幕韵
张栻（宋代）

韩杜有佳句，炯炯如辰星。
自昔此邦胜，中土亦饫听。
奇观今愈多，洞户长不扃。
秀色真可餐，腴泽到畦丁。
寒岩度轻舫，瘦岭着危亭。
因已小雁荡，宁复谈屏谈。
自我来拥麾，每思御风泠。
如何半载间，足迹才一经。
居然俯仰中，便觉尘虑冥。
旧刻暗苍藓，往事过奔霆。
颇闻烟霞外，往往接神灵。
向来羽衣士，吐内夸奇龄。
终焉亦归尽，难留鬓毛青。
塞雁度霄汉，沙鸥飞远汀。
大哉天壤间，逍遥各随形。
人生亦何有，泛若水不萍。
勿作分外念，但勉明德馨。
乘时各努力，日驭不我停。
梦回故园好，兰菊罗中庭。
从知靖节醉，远胜次公醒。
寄邓山房高士
顾逢（宋代）

老来骨相清如鹤，炼就红炉一大丹。
只把古琴藏石匣，子期仙去不曾弹。
不寐
范成大（宋代）

春宵似暖非暖，晓梦欲成未成。
风竹时惊雀噪，月窗谁伴梅横？
离亭燕 秋思
庄盘珠（清代）

静掩重重门户。不觉人来何处。夜半□凉生白纻，梦里忽收残暑。

露白一蝉吟，秋在碧梧高树。

晓月帘梢斜度。早有暗虫无数。到此时心儿便觉，先挨恁般滋味。

定说不悲秋，也自无情无绪。
重游法空寺
刘植（宋代）

寺在方山顶，山深不厌登。
瀑飞明月峡，桥渡夕阳僧。
万法元皆妄，馀生了未能。
累累塔边塚，几见谷为陵。
上年九日姚子芗招饮犬河月夜舟行六首 其六
金锷（清代）

上界分明见斗台，中流隐约过渐台。不妨便作乘槎看，此水原从天上来。
题周著作萃贤亭
蔡襄（宋代）

君家作虚亭，独得江山清。
四向各有适，万趣合自呈。
夜深虫鸟各，渐闻泉石鸣。
日高烟霭去，始见峰峦生。
之人务佳尚，意与贤豪倾。
中盘瀹薇蕨，傍砌颠瓶罂。
毫端潜造物，局上暗投兵。
乐游时景迈，薄宦身事萦。
种花行老色，驯猿无故情。
萧散复后期，外尘殊可轻。
至石桥夜半风雨大作
刘棐（宋代）

方广即真华藏界，自他不隔一毫端。
庞眉大士常相见，猛雨豪风漫作难。
步程兰畦茂才挽张忠武诗韵二首 其二
陈式金（清代）

百里濠成日，堕功自此由。粤囚防后困，毒焰伏前秋。

掣肘谋常策，捐躯尽力休。可怜千万户，日日望张侯。
谢祖太博见访西园
余靖（宋代）

初闻结驷访幽斋，拂曙呼童扫绿苔。
方愧蓬蒿开径晚，已惊驺驭过江来。
林间载酒情偏厚，门外回舟事可咍。
交态于今易离合，感君敦旧重徘徊。
茅亦山相过
黄庚（元代）

故人过我竹边居，谈笑从容乐有余。
洗盏共尝春瓮酒，挑灯对读夜窗书。
归来尚忆渊明菊，高卧谁知诸葛庐。
醉后达观今古事，寥寥千载只须臾。
次韵邓善之书怀七首
方回（元代）

老怀饶感慨，无一可欢娱。
久矣还初服，胡然落半途。
流年苏开雁，往事左慈鲈。
莫笑腰围减，还堪作酒壶。
倡楼戏赠
杜牧（唐代）

细柳桥边深半春，缬衣帘里动香尘。

无端有寄闲消息，背插金钗笑向人。
寄襄阳舅氏龙图
刘敞（宋代）

虎符龙节镇方州，天禄先生尚黑头。南纪山川殊壮丽，高阳宾客故风流。

沈碑几处书遗爱，非土他时恨倚楼。想咏五君夸屡荐，为凭三鸟寄绸缪。
瑞龙吟 次周清真韵
吴湖帆（清代）

临歧路。凝望万象云华，数重烟树。丛丛虬棘瀰天，蔓枝遍野，清流断处。

且留伫。谁念境迁人杳，破斜庭户。空教冷落残阳，照欹卧柳，依依自语。

难度。阴晴无定，几番光景，何从眉舞。回想太平莺花，兴废多故。

邮亭败壁，题寄离情句。凭谁道、藏山避影，缄金封步。

顾后茫茫去。梦阑酒醒，惊心乱绪。魂黯愁如缕。无限感，丝丝迷人疏雨。

晓阴翳日，碧天纷絮。
广武山怀古
刘季孙（宋代）

楚汉兵相接，乾坤昼亦暝。虎争千里震，龙战四郊腥。

故垒从谁问，严祠自昔灵。北风吹败木，落叶任飘零。
送宣昭子游淮
潘玙（宋代）

几年携剑过边城，非但谭兵善用兵。
果是胸中抱材气，肯于纸上立功名。
事当着力机须敏，人匪知心语莫轻。
况有故交能刮目，此行端不负平生。
寄越从事林嵩侍御
黄滔（唐代）

子虚词赋动君王，谁不期君入对扬。莫恋兔园留看雪，

已乘骢对合凌霜。路归天上行方别，道在人间久便香。

应念都城旧吟客，十年踪迹委沧浪。
赠麦前军升任山东盐运同诗
湛若水（明代）

吾欲观太山，苍苍天际头。吾欲望东海，浩浩连天流。

鸡鸣日观望，日动海光浮。照见负盐子，嗟嗟齐相谋。

利国日以始，强兵日以起。利害互纷拿，无乃盻于此。

选君二盐运，以君能守已。畴昔倅临吉，止饮清江水。

以此二盐运，寸心群职尽。子行愈峻洁，性有无穷分。

君看贪墨徒，乡评如秽粪。太山千仞崖，可以振尘衣。

东海万里流，可濯足底泥。我若遂东游，与子一共之。
早凉
章甫（宋代）

江头雨过凉风早，落叶纷纷费人扫。
钩帘日暮无所为，把酒悠然送归鸟。
佳人可望不可亲，草根唧唧秋虫吟。
家本江南客江北，须发新添数茎白。
钱江阴挽词
楼钥（宋代）

客授向东欧，君为郡督邮。
岂惟寮契笃，更喜吏才优。
每叹频年别，俄惊一梦休。
虞山渺何许，泪落不能收。
波金联句
童轩（明代）

扁舟江岸泊，晓日正曈昽。曙色分馀霭，波痕涨远荭。

川原缭绕动，晴影逶迤笼。滉漾丹霞散，熹微火剂融。

漫流惊跃冶，倒漾饮垂虹。皱縠挼红茜，祥光㶷镜铜。

桃花流片片，萍实泛溶溶。漪细萦缲缕，澜分叠綵绒。

龙宫呈锦丽，鲛室迸珠红。刍绿蒲萄滑，江青柳线茸。

暖云蒸荔子，秋水浸夫容。甲缝金鳞动，葳蕤宝髻松。

画屏张孔雀，罗带刺虬龙。星象天梯下，河潢斗府通。

棚山鳌结綵，机杼凤飞空。丽水珍堪拟，荥河瑞颇同。

支旗相荡目，冠佩尽朝宗。旧绣天吴拆，明妆越女从。

影涵歌扇小，凉渍舞衣浓。漫说然犀怪，还惊驾海雄。

推敲诗易得，镂刻画难工。绛蜡烧屏外，红螺吸月中。

钟期思复铸，嵇氏恨难镕。水母丝偏脆，周郎炬已攻。

自惭文燄狭，千里载孤篷。
句
谌祜（宋代）

地势尊严今上国，天王明圣此中兴。
黄州
张孝祥（宋代）

平生闻赤壁，今日到黄州。古戍参差月，空江浩荡秋。

艰难念时事，留滞岂身谋。索索悲风里，沧浪亦白头。
戏联食（潺氵换鱼）体取其骨糜肉之化义
白玉蟾（宋代）

何其秀且明，而况清以美。
不醉将如何，无吟讵自己。
凡与共此将，但须行乐耳。
无意固必我，可久速仕止。
离合忍复道，光阴能有几。
相对默不言，新篘多且旨。
玄中难致诘，圣处可胜纪。
何为是栖栖，未免聊复尔。
枯髅酒色财气颂 其二
释怀深（宋代）

燕脂画面娇千样，龙麝薰衣峭百般。今日风流都不见，绿杨芳草髑髅寒。
吴安老罢制举赴安吉任
李复（宋代）

南北飞鸿迹影孤，青衫相见十年余。
中铨简士归绳墨，小邑沉才谨簿书。
游刃屠龙传世学，飞章荐鹗待公车。
太平藻绘须文彩，今日何人诵子虚。
都倅寿诗二首 其一
周紫芝（宋代）

读尽人间未见书，几曾回眼到园蔬。文章笔下飞云锦，今古胸中著石渠。

万事要询胡伯始，九重应问马相如。明年我欲为公寿，想得追锋已赐车。
九日阴雨不止病中把酒示诸子三首
苏辙（宋代）

旱久翻成雾雨灾，老人腹疾强衔杯。
官醅菉豆适初熟，篱菊黄花终未开。
儿女共怜佳节过，鸡豚恐有故人来。
衰年此会真余几，薄酒无多不用推。
和赐瞿长史象牙笏韵
王翰（唐代）

周旋庭陛已多年，名器新颁秩九迁。价重一双和氏璧，赐同十万水衡钱。

摛辞每搢金坡下，对命高擎玉殿前。旧物青毡何足贵，好俱簪绶盛家传。
寄全椒山中道士
韦应物（唐代）

今朝郡斋冷，忽念山中客。
涧底束荆薪，归来煮白石。
欲持一瓢酒，远慰风雨夕。
落叶满空山，何处寻行迹。
秋月
欧阳澈（宋代）

碾破鳞云皓月轮，银蟾著意露精神。十分素魄高低印，一样寒光远近均。

触目冰壶无点翳，照人水鉴绝纤尘。拟携玉斧乘风御，折桂归荣白发亲。
赠别谢大行友可社丈擢南北部 其三
张萱（明代）

一官何必较炎凉，大业千秋独擅场。庐岳欲倾彭蠡涸，岿然君自鲁灵光。
十四夜都司席上饯光禄屠公分赋四首 其二
江以达（明代）

琼玖相要结，光辉比明月。佳期倏弦望，昭质匪圆缺。

云裾振丹陛，章甫滞诸越。忘年感绸缪，揆予伤薄劣。

所期峻明德，离合弦与括。
送凝神张先生还茅山
曹勋（宋代）

我家天台玉霄峰，旁临云海空复空。
水光际天接山影，山间楼复相溟蒙。
仙人骑鲸度空碧，步虚声下飘天风。
缨冠葳蕤跨彩翼。子晋凤笙惊盲聋。
半夜电雷动岩壑，一坛松桧知仙公。
别来放迹入朝市，但觉尘土填心胸。
猿惊鹤怨愧昏旦，竹露萝月徒葱茏。
君庵三茅何冲融，暮春旅寓凡圣同。
同造胜境瞻真踪，弟兄乘云御飞龙。
为时作瑞留从容，但见仙骥顶有红。
凝神坐啸隐万松，粲粲玉齿犹颜童。
佩声促诏朝帝召，清净为正裨舜聪。
坐乎少广追崆峒，物不疵疠寿域中。
翩然鹤归茅岫东，一篙秋静磨青铜。
他年我亦披蒙茸，草屦瘦藤饥不充，
应许下灶为陪从。
僧问四宾主因而有颂颂之 其八
释重显（宋代）

主中之主，正令齐举。长剑倚天，谁敢当禦。
邓禹
徐钧（宋代）

久从游学识英雄，杖策南来见略同。
首建雄谋恢汉业，云台端合议元功。
遣怀
齐己（唐代）

病肠休洗老休医，七十能饶百岁期。不死任还蓬岛客，

无生自有雪山师。浮云聚散俱关虑，明月相逢好展眉。

既兆未萌闲酌度，不如中抱是寻思。
送窦子南还
谢榛（明代）

家住江南建业城，春风归去片帆轻。凤凰台上重登眺，白日浮云万古情。
沁园春·夜来斗庵
王迈（宋代）

夜来斗庵，左顾绿云，右盼素娥。好态浓意远，随宜梳洗，轻轻莲步，艳艳秋波。妒宠争妍，娇痴无际，齐劝诗翁金叵罗。翁微笑、□一时饮尽，谁少谁多。月娥。唱後颜酡。莫也怕、浮云妒月麽。问苏州刺史，旧欢如梦，江州司马，衫湿如何。翠幕空垂，唾花无迹，忍听樽前飞燕歌。销凝处，正潇潇烟雨，偏恼东坡。
范蠡载西施图歌 其一
宋湘（清代）

越王己霸吴王死，夜半传呼索西子。西子功成可以止，范大夫曰鸱夷矣。

鸱夷何处寻，路人都指吴江心。宁知消夏湾前路，自出门来生怕住。

若耶溪畔记相逢，只有一人真是故。无端歌舞可奈何，国恩知己两情多。

白纻衣边浣纱泪，乌栖台侧采莲歌。朝亦复采莲，暮亦复采莲，妾心五湖水，妾梦五湖烟。

五湖船头打两桨，五湖船尾芦葭响。钱刀意气付闲评，估客渔娘空比象。

年年湖水绿油油，君王寿考臣扁舟。扁舟只在湖心里，一日扬帆一日留。

如何不向湖头醉，郎本英雄妾本媚。十年辛苦百年闲，回头莫说吴宫事。

吴王宫前有鹧鸪，越王宫前亦鹧鸪，千秋谁氏扁舟图。

吁嗟乎，伍大夫。
春草
勒深之（清代）

野绿浑无赖，怜伊托茜林。绵绵远春意，了了隔年心。

永忆搴芳侣，陈踪不可寻。瑶笺苦延伫，凄断梦痕深。
留别处州陈舜卿教授以笔赠之
程洵（宋代）

中岁探至道，颇欲齐得丧。偶然遇逆境，又尔起诸妄。

贤哉陈夫子，胸次甚夷旷。警我以微言，恐我犹事障。

嗟我与夫子，少长异州党。倾盖逆旅中，谈笑便抵掌。

谁言江浙远，嗜好无异尚。我虽谬涉世，途穷理归鞅。

而君方朝天，高论献忠谠。赠君秋兔毫，聊以代杯盎。

勿云管城子，未有食肉相。当知中书君，日侍九天上。
怀灞上游
杜甫（唐代）

怅望东陵道，平生灞上游。春浓停野骑，夜宿敞云楼。

离别人谁在，经过老自休。眼前今古意，江汉一归舟。
山中再次胡德昭韵
文天祥（宋代）

眼前见赤徒妨道，耳后生风未当豪。
明月芦花随处有，扁舟自在不须篙。
曾见尊前此客哉，笑携麈尾拂莓苔。
新柳
姚庆恩（清代）

千章犹滞绿相招，前度秋风客意萧。吹笛桥边将进酒，凝妆楼上可怜宵。

白门词曲黄金缕，红板烟花碧玉条。十五纤腰新宛转，不逢京兆也魂销。
春日偶成
孔祥淑（清代）

春来无事小窗前，手弄瑶琴已暮天。一曲未终花影上，碧栏杆外月初圆。
不寐四首
杨万里（宋代）

暗虫夜啼不肯停，直从黄昏啼到明。
不知计论底事著，为复怨嗟谁子生。
至竟通宵千万语，真实只是两三声。
唧唧唧唧复唧唧，此外何言君试听。
题梅花帐额 其一
丘逢甲（清代）

半壁河山慰卧游，凤城寒色满徵裘。谁知铁石心肠客，閒赋梅花自写愁。
梁仲苍挽词
楼钥（宋代）

延赏高三让，殊科擅一鸣。
元宝文未极，长吉记先成。
妙语遗膏馥，玄谈悟死生。
行人痛埋璧，父子若为情。
次韵明叔送梅
赵蕃（宋代）

长条忍使就斩伐，未信园翁珍此花。
不然造物故料理，宜使飘零到我家。
留别诗僧
施枢（宋代）

家山方缱绻，客路复西东。
自念依明世，谁令策隽功。
三杯桑落酒，一棹柳花风。
别后诗应好，吟成寄短筒。
己酉生日敬次靖节先生拟挽歌辞三首 其一
叶茵（宋代）

放浪宇宙间，世事笑局促。骎骎影中人，不受时采录。

奄然长夜归，赍志空山木。昔日堂上欢，今夕堂下哭。

哭之欲其生，予亦不自觉。天道元无私，纷纷徒宠辱。

素心惟坡仙，一死万事足。
登颜公山
朱升（宋代）

咫尺九天低日月，分明千里俯山川。颜公登蹠只如此，空悔尘中六十年。
二乔卷
宋无（元代）

国色双花相闰栽，周郎分得小枝来。
汉宫早有君王见，金屋须教一处开。
怀海昌施定庵范西屏
张世昌（清代）

少日爱赌棋，棋友集如霰。
就中交熟深，施范并云善。
叙地接郊祁，论年同角丱。
始喜迹相亲，久觉情相眷。
自我奕兴疏，致彼来意倦。
范君客金陵，卅载不一面。
施君赋远游，夙约竟忘践。
回忆对垒时，环聚皆俊彦。
真挚舒性情，嘲笑广闻见。
那得重相会，一枰看酣战。
山中作
刘敞（宋代）

空山日午东风起，积雪半消岩下池。逐胜不知芳草远，长谣石上失回期。
燕归梁（高平调）
张先（宋代）

夜月啼乌促乱弦。江树远无烟。缺多圆少奈何天。愁只恐、下关山。

粉香生润，衣珠弄彩，人月两蝉娟。留连残夜惜余欢。人月在、又明年。
相和歌辞。楚妃怨
张籍（唐代）

梧桐叶下黄金井，横架辘轳牵素绠。

美人初起天未明，手拂银瓶秋水冷。
东湖即景 其三
林庆旺（清代）

翘首湖天侈胜游，东郊花柳正娇柔。三时应许烟霞接，一水还娇雨露收。

色映苍松团鹤盖，影坠明月浴珠毬。野夫亦解幽清致，携手槃姗泛扁舟。
閤门钱舍人知全州
杨亿（宋代）

家传吴越贤王后，郡压潇湘最上游。
三殿從来奉宸扆，一麾今去典方州。
蝉吟高柳隋堤暮，水涨平湖楚泽秋。
入境壶浆填候馆，上官铙吹夹华輈。
山川徧歷骚人地，宵旰遐分圣主忧。
应向桑郊停五马，青春太守本风流。
题丁少瞻林园
徐照（宋代）

州分低岭外，来向此园行。
路改初栽树，堂成未有名。
药苗如草长，岩溜入池清。
欲识怀君意，时闻鹤一鸣。
偈颂二十首
释如珙（宋代）

迷时从他迷，悟时听他悟。
九牛虽有力，拽之不可住。
日落又黄昏，风吹白杨树。
城楼暮霭 其八 寒林噪鸦
许有壬（元代）

树梢斜日下迟迟，啼破荒烟㨂一枝。不为上林无著处，寒林宜画更宜诗。
岳阳楼杂咏十二绝
胡寅（宋代）

沅澧澬湘此并行，涨流洄薄又东倾。
西南或与天为际，禹贡如何不记名。
述行言情诗 其四十九
祝允明（明代）

凤鸟不世见，四海以德称。虎豹伏深山，雄鸷乃驰名。

日月递经天，夕伏亦沈冥。目趾待成功，谁不仰其明。

所以孔仲尼，君子疾无声。嗟予蹇淹留，闭户乃浮名。

高卑共彰彻，近远均一鸣。惟忧邦必闻，求之无其情。
小景 其一
刘泰（明代）

隔岸峰峦过雨新，桃花水暖碧潾潾。谁家艇子閒来往，只载春光不载人。
次韵和周辨西先生三首 其一
祝廷华（清代）

亚夫军细柳，多士画开颜。甲卸小林下，诗留天地间。

圭璋钦特达，裘带羡幽娴。相见已恨晚，丹梯幸许攀。
汉王氏镜铭
佚名（两汉）

王氏作竟百采服，多贺新家人民息。官位普照天下复，风雨时节五谷熟。

长保二亲子孙力，传告后世乐无极。
太宁郡夫人张氏挽词二首
杨万里（宋代）

我忆定斋老，壶觞父子间。
西湖梅半落，东馆月初弯。
俄顷王姑酒，嶔岑杜母山。
升堂迟一拜，作诔费频删。
同人冒雨寻白兆山桃花岩中途雨甚小憩山寺被酒有怀太白 其二
左宗植（清代）

我爱谪仙人，不作谪仙诗。我敬谪仙人，痛饱真吾师。

平生国士风，余事乃文辞。堂堂汾阳公，中兴造唐基。

谁令翘关卒，祓释起囚累。赫赫高将军，指使如僮儿。

荆州逆竖子，岂肯相因依？观名计之实，皦皦固奚疑。

荐贤不受禨，反以罹谗讥。至今读书处，古柏号风悲。

我来吊君才，亦不为遨嬉。狂吟酒一杯，酹君君傥知。
西汉十二帝
郭之奇（明代）

秦嬴鹿失楚骓已，乃公马上空相侈。威加海内悲故乡，四皓不来将易子。

左袒终归侧室儿，右相安刘功孰比。天为一代启仁君，景残武纵叨馀美。

少子曾孙繇博陆，昭明宣核安遐迩。杂霸贻谋初乱家，元成以下安足齿。

岂知伏莽在新都，漫愁飞燕为祸始。麒麟罢禅金縢作，著石丹书符命起。

卯金孺子辞未央，新室文母空投玺。白水真人弗绛衣，铜匮新皇何日止。
乞数珠赠南禅湜老 其一
苏轼（宋代）

从君觅数珠，老境仗消遣。未能转千佛，且从千佛转。

儒生推变转，乾策数大衍。道士守玄牝，龙虎看舒卷。

我老安能为，万劫付一喘。默坐阅尘界，往来八十反。

区区我所寄，蹙缩蚕在茧。适从海上回，蓬莱又清浅。
残句饮非其人茶有语
苏轼（宋代）

饮非其人茶有语，闭门独啜心有愧。
挽谷子长
廖行之（宋代）

伊昔拜芝宇，词场话俊游。
一从分袂日，五阅鱠鲈秋。
别梦思何极，长川逝莫留。
盖棺俄隔世，空遣泪横流。
清夜吟
弘历（清代）

人静夏亦凉，清夜不知短。馥馥槛风微，盈盈花露满。

涤虑聚精神，约躬屏宴衎。凭何遣永漏，古史斯为伴。

镜已兼镜人，哲言岂予诞。烛跋留玉檠，城钟续还断。
蓝田溪杂咏二十二首。板桥
钱起（唐代）

静宜樵隐度，远与车马隔。有时行药来，喜遇归山客。
庵中睡起五颂寄海印长老
韩维（宋代）

闲窗日射寒松影，枕上风传过雁声。
梦境觉来无一际，不劳唇齿话无生。
台城路 冬夜寄绚华、抱珠两妹
俞庆曾（清代）

北风昨夜催寒紧，罗衾梦中凉透。压线光阴，怀人情绪，无语但透双袖。

眉痕低皱。怜蠋冷虚帏，霜浓短牖。何处难堪，一尊薄酒初醒后。

背灯自知影瘦。望白云亲舍，故园回首。逝水年华，转蓬身世，又到岁阑时候。

玉龙正斗。看枝北枝南，柳花飞骤。日暮天寒，无奈乡心暗逗。
次遁庵风雨愁绝韵
陈烓（明代）

虚亭兀坐笑衰翁，风雨怀人意万重。芳草吟鞭无路入，夕阳归棹有潮通。

寻常樽酒情何限，□五溪山兴不穷。独叹谪仙遗响绝，纷纷瓦缶更谁工。
上竺知客肇师示苏仲豫参寥唱和韫秀堂二绝句求和因追次其韵二首 其二
饶节（宋代）

休话纷纷故恼渠，似持钟鼓乐爰居。西来未欲深藏迹，人境聊须暂结庐。
立夏后二日伍尧侍讲招游极乐诸寺饭万泉庄复过圣化寺小憩而归即次原韵 其一
赵怀玉（清代）

郊行西复西，弥望山色秀。新霁酿薄阴，朝晖出未透。

良朋颇契阔，是日各奔凑。花事盛精蓝，茶烟飏清昼。

聊追方外游，藉洗胸次陋。世网苦羁绁，私心殊剌谬。
吴大椿置酒丁香花下
刘大櫆（清代）

江南三月江水清，风暄日暖鱼苗生。客子飘零惯车辙，辜负故园春景晴。

今朝喜见草芽出，丁香枝上苍玉明。延陵公子动逸兴，安排酒盏招刘伶。

平生抵死荷一锸，况闻牛与羊鱼腥。侑觞复有好弦管，《连昌宫辞》《琵琶行》。

吾闻阮嗣宗，因人善酿求步兵。又闻灌仲孺，一钱不直卫尉程。

我辈天涯久沦落，春光入座谁能醒。画史解衣槃礴羸，淳于失笑冠绝缨。

饮者身在即不朽，何须刻作钟鼎铭。君不见此花含吐如瓶瓴，欲开不开殊有情。

一夜东风起蘋末，纷纷霰雪铺檐楹。
诸公出游有翼有诗和者盈轴次日饮正卿家出以
曾协（宋代）

可堪俗事苦相留，不许联翩李郭舟。
酒兴定知鲸浪吸，词源聊看峡江流。
名如北斗谁能挹，价重连城未易酬。
恰似西都数人物，校书中秘让诸刘。
一丛花（和张子野）
赵长卿（宋代）

当歌临酒恨难穷。酒不似愁浓。风帆正起归与兴，岸东西、芳草茸茸。楚梦乍回，吴音初听，谁念我孤踪。

藏春小院暖融融。眼色与心通。乌云有意重梳掠，便安排、金屋房栊。云雨厚因，鸳鸯宿债，作个好家风。
减字木兰花·殷勤举白
陈三聘（宋代）

殷勤举白。昨夜东风犹有雪。莫恨春迟。曾见梅花第一枝。阴晴未决。早晚清明新火活。梦绕秦楼。欲趁归潮上客舟。
舟次柳子小饮呈成伯学士
韦骧（宋代）

久客无佳思，长途有戒心。系舟偕择地，击柝互传音。

西月光犹浅，南薰候已深。一樽虽冷落，所幸不孤斟。
斋后与金老铦朴翁聪自酌龙进而发
姜夔（宋代）

四人松下共盘桓，笔砚花壶石上安。
今日兴怀同此味，老仙留字在孱颜。
和权载之离合诗
冯伉（唐代）

车马退朝后，聿怀在文友。动词宗伯雄，重美良史功。
亦曾吟鲍谢，二妙尤增价。雨霜鸿唳天，匝树鸟鸣夜。
覃思各纵横，早擅希代名。息心欲焚砚，自靦陪群英。
次韵仁近讶约予不至
方回（元代）

风尘矫虔称寡孤，疲甿暴骨纷痕瘏。
骤得如愿宫亭湖，鬼妾色悲充尔娱。
老夫旅庖悭薪蔬，爨仆揶揄朝连晡。
畴昔过君观异书，谇语谓为饥所驱。
前二千石出无马，徒步亦无傍人扶。
忽往倏还元不拘，休官解缚身自如。
有酒可再折简呼，索诗即恐技如鼯。
归与归与巾柴车，不用祖席歌骊驹。
青山白云落吾手，春天梦断章台柳。
阮郎归（茂叔兄□□生日）
魏了翁（宋代）

云外群鸿逐稻粱。独乘下泽少游乡。赤心片片为人忙。

俗事萦缠何日了，自身活计孰为长。闭门书卷圣贤香。
句
刘接（宋代）

兴于东晋废于陈。
池上晚酌
范浚（宋代）

雨余池上兴悠哉，坐荫藤花藉石苔。
白鸟联欢拳相对，红蕖粲石一时开。
吐吞月色云浓淡，经纬水纹风去来。
幽事相关心自乐，岸巾独啸更衔杯。
夕照
欧阳修（宋代）

夕照留歌扇，余辉上桂丛。
霞光晴散锦，雨气晚成虹。
燕下翻池草，乌惊傍井桐。
无憀照湘水，丹色映秋风。
十四夜观月张氏楼
林一龙（宋代）

只隔中秋一夕间，蟾光应未少清寒。
时人不会盈虚意，不到团圆不肯看。
宫词
胡仲弓（宋代）

锡宴山亭车马回，三千宫女醉蓬莱。
绕池游唱逍遥乐，自折红莲一朵来。
颂古一百则
释正觉（宋代）

妙药何曾过口，神医莫能投手。
若存也渠本非无，至虚也渠本非有。
不灭而生，不亡而寿。
全超威音之前，独步劫空之后。
成平也天盖地擎，运转也乌飞兔走。
石井泉
徐谊（宋代）

川原膴膴小曾峦，千古英雄剑气寒。
渗漉仁风并义泽，只今光焰在毫端。
虹涧采蒲歌
梁有誉（明代）

一径入松筠，千秋馀洞壑。云气相萦环，山光自回薄。

岩前泉水涓涓流，石上松子纷纷落。就中幽景何最奇，百丈银虹下寥廓。

银虹洒落散明玑，菖蒲九节当春肥。灵根奇卉不易得，吾闻仙客持疗肌。

忆昔安期生，餐蒲得道凌空飞。至今玉舄遗山下，往往神光横翠微。

我本山中人，石壁为窗云作扉。一望仙风几延伫，摘蒲饮涧披云霏。

行寻仙子上升处，满地落花扫不去。涧道阴阴山鸟啼，恍惚似听山灵语。

山灵啸我非仙才，安期去后谁复来。王烈洞章叹不识，空馀石髓生尘埃。

手把菖蒲花，长啸拂衣起。蓬莱一谪今几秋，世人视我寻常耳。

我昔骖鸾游太清，金阙琼宫相对起。玉女授我东方桃，金童食我韩众李。

五芝三秀尚不论，况复菖蒲那足比。此日餐蒲忆太清，服食何年羽翼成。

会须共约安期子，雾盖霓裳朝玉京。菖蒲正堪食，采蒲还叹息。

仰招黄鹤鹤不来，万壑寒岚生暝色。蓬莱咫尺不须愁，玉禾朱草当亲植。

君不见安期生，东海初来人不识。
好事近（仙吕宫）
张先（宋代）

月色透横枝，短叶小花无力。北宾一声长笛，怨江南先得。

谁教宾半腊前开，多情为春忆。留取大家沈醉，正雨休风息。
题秋菊轩
王绂（明代）

九月霜露零，秋气已云肃。
草木尽凋瘁，而有篱下菊。
粲粲如有情，盈盈抱幽独。
我欲餐其英，采之不盈掬。
呼儿具鸡黍，白酒正可漉。
素心二三人，于焉叙心曲。
陶然付一醉，万事亦已足。
咏歌柴桑诗，千载有余馥。
次韵公显赋蜡梅诗二首 其二
张纲（宋代）

愁里危肠日九回，今朝愁眼为花开。一枝斜倚向人笑，应报上林春信来。
浣溪沙
周紫芝（宋代）

无限春情不肯休。江梅未动使人愁。东昏觑得玉奴羞。

对酒情怀疑是梦，忆花天气黯如秋。唤春云梦泽南州。
经战地
刘叉（唐代）

杀气不上天，阴风吹雨血。冤魂不入地，髑髅哭沙月。

人命固有常，此地何夭折。
黄养吾归临川
林熙春（明代）

星斗胸罗独抗颜，说忠说孝满人间。归欤杖履华山去，家问客从何处还。
龙须草
黄甲（宋代）

龙卧寒潭漾碧虚，风云变化只须臾。
奋髯骧首无人问，错订岩头草似须。
供奉定法师归安南
杨巨源（唐代）

故乡南越外，万里白云峰。经论辞天去，香花入海逢。

鹭涛清梵彻，蜃阁化城重。心到长安陌，交州后夜钟。
玉楼春
高观国（宋代）

多时不踏章台路。依旧东风芳草渡。莺声唤起水边情，日影炙草花上雾。

谢娘不信佳期误。认得马嘶迎绣户。今宵翠被不春寒，只恐香秾春又去。
送仲弟时望归率儿辈为义田之举
徐溥（明代）

扁舟忆昨上神京，知尔非徒利与名。先志未忘年尚少，义田应买议初成。

族同公艺虽无及，制仿希文定可行。莫惜殷勤为久计，缄书早报慰深情。
与杜光庭
张令问（唐代）

试问朝中为宰相，何如林下作神仙。

一壶美酒一炉药，饱听松风白昼眠。
送吴待制帅襄阳二首
尤袤（宋代）

方持紫橐侍西清，忽领雄藩向暑行。
谁谓风流贵公子，甘为辛苦一书生。
词源笔下三千牍，武库胸中十万兵。
从此君王宽北顾，山南东道得长城。
次韵师伯浑见寄
陆游（宋代）

眉山汉嘉东西州，估船日日到津头。
不得讲书一行字。
倚遍临津百尺楼。
黄钟大吕忽复见，绣段英瑶何足酬。
愿约青神王夫子，来醉万景作中秋。
送人为郡回
吕陶（宋代）

当世勋贤后，崭然器业高。剑锋天际倚，虹气玉中韬。

列乘提藩天，双旌署郡曹。至精凭宝鉴，大割见庖刀。

旷阔非私物，周流不失毫。霜威摧吏爪，春煦起民膏。

治世须医国，亨涂合拥旄。蜀人怀旧德，涪汉共滔滔。
题宋高宗诗意便面
郯韶（元代）

深宫华气接蓬莱，日日题诗上紫苔。一夜雨声无处著，尽将秋色过江来。
洞仙歌 辛巳岁燕城初度
张翥（元代）

功名利达，任纷纷奔竞。纵使得来也侥幸。老眼看多时，钟鼎山来，须信道、造物安排有命。人生行乐耳，对月临风，一咏一觞且乘兴。五十五年春，南北东西，自笑萍踪久无定。好学取、渊明赋归来，但种柳栽花，便成三径。
秋雨未已客怀不佳夜诵少陵遣兴诗至生涯能几
章甫（宋代）

借屋与僧邻，局促仅如蜗。
悲秋怀抱恶，头绪如乱麻。
老来怕读书，隙风灯影斜。
感时思弟妹，衰泪落天涯。
望思台作
吕温（唐代）

浸润成宫蛊，苍黄弄父兵。人情疑始变，天性感还生。

宇县犹能洽，闺门讵不平。空令千载后，凄怆望思名。
性理歌
李道纯（元代）

两仪肇判分三极，乾以直专坤辟翕。天地中间玄牝门，其动愈辟静愈入。

道统正传指归趣，仲尼授参参授伋。风从虎兮云从龙，火就燥兮水流湿。

致和格物有等伦，入圣超凡无阶级。君子居易以俟命，内省不疚何忧悒。

致用推明生杀机，存身究竟龙蛇蛰。回光照破梦中身，直下掀翻旧书笈。

磨光刮垢绝根尘，释累清心无染习。潜心入妙感而通，万里长江一口吸。

何须乾鼎炼金精，不假坤炉烹玉汁。透彻羲皇未画前，世界收来藏黍粒。
金刚随机无尽颂·善现起请分第二
释印肃（宋代）

谛听须谛听，要□灵山令。
迦叶以心闻，达士宗禅定。
兰涧
朱熹（宋代）

光风浮碧涧，兰枯日猗猗。
竟岁无人采，含薰只自知。
赠宇文中丞
李商隐（唐代）

欲构中天正急材，自缘烟水恋平台。

人间只有嵇延祖，最望山公启事来。
寄题飞泉洞二首 其一
卢龙云（明代）

洞倚诸天胜，泉飞万壑寒。枕流山瀑细，开径野云宽。

入会方莲社，招游并鹖冠。鹤书如可待，难恋一枝安。
咏史
陈普（宋代）

罗襦帝子本同生，故把玄谈乱浊清。粉面青蝇麾不去，到头白黑自分明。
出郊
陈杰（宋代）

残红满地绿平池，趁得晴天一日嬉。
曲径间行逃酒处，小楼閒坐口箫时。
俗间礼节疏来久，客里光阴去不知。
一笑主人还指似，墙东忽自有酴醾。
和三乡诗
高衢（唐代）

南北千山与万山，轩车谁不思乡关。

独留芳翰悲前迹，陌上恐伤桃李颜。
用齐正韵送叔勤归湖北
陈天麟（宋代）

霜点螭坳侍紫皇，高文大册玉锵锵。
传家信有青袍物，当代争锵古战场。
故国未应穷地脉，允兄先已破天荒。
相逢若话情亲事，分我朝回满袖香。
九日
赵蕃（宋代）

尝评节物佳，无出九日上。
岂独为黄花，端由有元亮。
望莲台
朱景玄（唐代）

秋台好登望，菡萏发清池。半似红颜醉，凌波欲暮时。
民入钱抱儥公库东塘决水取鱼甚盛渔翁谓抱儥者贩妇则旁午于塘上者皆妇人也
郑刚中（宋代）

积水翻深畎，轻舠遍远湾。鸣榔时拨刺，挈网乱斓斑。

贩妇贪趋市，渔翁喜动颜。输他鸥鹭饱，烟际不胜闲。
过高邮作
沈明臣（明代）

淮海路茫茫，扁舟出大荒。
孤城三面水，寒日五湖霜。
波漫官堤白，烟浮野戍黄。
片帆何处客，千里傍他乡。
临江仙 枯坐萧然浑似醉
顾斗光（清代）

枯坐萧然浑似醉，夜深犹剔孤檠。卷帘时见渡河星。

绿杨风少力，红藕露含情。

窗外琤纵敲响竹，草间萤火纵横。蝶飞不到梦难成。

寺钟愁断续，邻笛听分明。
栖迟
释文珦（宋代）

栖迟严壑间，所尚不同俗。
窗下列芳兰，门前艺修竹。
崖屋夏中寒，石田秋后熟。
委质於自然，陶然意常足。
乾道元年册皇太子四首
佚名（隋代）

于维皇储，玉润金声。
骨震之洊，重离之明。
册宝具举，环佩锵鸣。
守器承祧，惟邦之荣。
茅屋
蒋继伯（清代）

叹息兵戈扰扰中，得居茅屋未奇穷。不能种秫从陶令，且喜移家似葛翁。

白板扉开桑柘外，红榴花映菉葹丛。干将在匣非无具，拟向淮南事八公。
野兴
陆游（宋代）

晨炊畬粟荐园蔬，默计生涯已有馀。举世方誇稽古力，满怀空贮活人书。

闷呼赤脚行沽酒，出遣苍头旋僦驴。不为归休习疏懒，爱闲元与市朝疏。
酿重阳酒
苏辙（宋代）

家人欲酿重阳酒，香麴甘泉家自有。
黄花抱蕊有佳思，金火未调无好手。老奴但欲致村酤，小婢争言试三斗。
我年七十似童儿，逢节欢欣事从厚。
廪粟已空豆方实，羔豚虽贵鱼可取。
病嫌秋雨难为腹，老咽馋涎空有口。
折花谁是送酒人，来客但有邻家父。
闭门一醉莫问渠，巷争不用缨冠救。
玉蝴蝶·几许暮春清思
尹济翁（宋代）

几许暮春清思，未知芍药，先拟荼蘼。老却东风，春去不与人期。似情多、何曾荀倩，便梦断、不为崔徽。且衔杯。暖风袭袭，淡日晖晖。

怎知，怀芳心在，树花露泣，叶竹烟啼。满目清红，新悉成阵恨成围。画帘空、龙媒独倚，午阴静、燕子双飞。任春归。寻人柳下，梦句堂西。
独珠回峰
刘庆馀（明代）

孤峰缥缈耸云间，蜒蜿天成控百蛮。象罔虚传遗赤水，明珠今化作青山。

九霄隐跃骊光吐，一颗疑从合浦还。我欲淩空挥八极，直来海外得跻攀。
次韵盘隐别驾偕抱独作诗相劳苦 其一
释居简（宋代）

小奚云锦重来地，时与山人尉寂寥。妃子墓前苔砌绿，风烟商略到前朝。
秋夜痛饮李上舍家和公琰韵
袁宏道（明代）

冠珥堕纷纭，清言了不闻。炉焦鸣暴雨，杯沓卷春云。

醉眼常疑柱，颠书乱扫裙。主人苛酒政，起立诵弹文。
谢近思惠紫霞冠
钱月龄（明代）

玉人遗我紫霞冠，似得明珠掌上看。云匣深藏灵气满，星坛高戴步虚寒。

雅观近傍三花树，得意初成九转丹。从此不羞华发短，行歌尘外想飞翰。
寄南雅上人
齐己（唐代）

曾得音书慰暮年，相思多故信难传。清吟何处题红叶，

旧社空怀堕白莲。山水本同真趣向，侯门刚有薄因缘。

他时不得君招隐，会逐南归楚客船。
田家效陶
曹邺（唐代）

黑黍舂来酿酒饮，青禾刈了驱牛载。

大姑小叔常在眼，却笑长安在天外。
题赵干烟霭秋涉图
王世贞（明代）

澹霭徐分远近山，一溪新涨碧湾环。行人不道褰裳苦，却似清沂出浴还。
柬林间云处士
章熙（明代）

白云深处寄踪孤，一灶秋烟煮石蒲。门掩月明花自落，野亭樽酒忆林逋。
锦钱馀笑 其七
郑思肖（宋代）

头戴烂纱巾，脚踏破鞋底。不知以何道，琮琤宇宙里。

或恐是达人，毋乃是痴子。我亦欲问之，面冷似铁鬼。
泛舟
刘敞（宋代）

长啸望江汉，缅怀沧浪行。因浮扁舟去，共尽幽人情。

春日天气扁，近郊颍水清。杂花乱缤纷，好鸟相嘤鸣。

解缆相沿溯，凌风恣纵横。适心故真乐，徇物皆虚名。

兴尽相与归，夕阳半东城。
泛舟钱塘西湖 其四
黄裳（宋代）

芡出波间千颗软，蟹从秋后两螯肥。且呼玉友来相伴，等候蟾光与夕晖。
发钱塘至馀杭城阻雨三日题城北楼 其二
朱同（明代）

百雉孤城流水东，青山掩映戍旗红。蛙声日夜乱城柝，岚气作云漫碧空。

茅屋几家兵火后，关河千里战尘中。鹍鹏自有天池路，非复吴中旧阿蒙。
复作过商翁墓 其三
沈辽（宋代）

同预杨公国士知，延陵应得我题碑。人间已悟黄粱梦，泉下谁题古剑诗。

邕管已闻图像祭，广源无复纳降旗。水禽山鸟无人意，独解飞鸣不解悲。
拟寒山寺 其三十三
释怀深（宋代）

肥鱼死砧机，过在贪香饵。蚌蛤不吞钩，亦遭人所嗜。

有身则有苦，无身则无累。跳出业波澜，始到安乐地。
简张寄翁秀才
宋伯仁（宋代）

徽外琴声局外棋，此心能得几人知。
纵横谩说三千家，陶写须吟百一诗。
秋到蓼花蝉噪后，雨敲荷叶钓归时。
西湖尽着张公子，莫把吟篷月共移。
少年游·重阳过后
晏殊（宋代）

重阳过后，西风渐紧，庭树叶纷纷。朱阑向晓，芙蓉妖艳，特地斗芳新。
霜前月下，斜红淡蕊，明媚欲回春。莫将琼萼等闲分，留赠意中人。
偈颂一百三十六首
释惟一（宋代）

杨岐栗棘蓬，吞著碍喉咙。
东山铁馂馅，浑仑苦磝磝。
诸人若要省力，不如参一个平实。
楚王渡江得萍实。大如斗，
赤如日，剖而食之甜如蜜。
寄周吉卿
仇远（元代）

老来足力觉全衰，一日山行两日疲。
归去蹇驴须买得，山中出入不嫌迟。
诗送士龙腹兄
李宗谔（宋代）

铜鱼四明守，竹马十年兄。掺袂河梁别，鸣桡泽国行。

登楼知日近，傍海见潮生。郡政应多暇，新诗几首成。
挽诸葛宣义二首
刘宰（宋代）

世积乡闾望，公兼德齿尊。
谨身忘岁晚，接物等春温。
乐事人难比，馀功盗自奔。
平生可无憾，一劄疏明恩。
牛头山寺
程公许（宋代）

菩萨住处牛头山，应真亦复栖其间。宝坊楼观叠高下，新城粉其相回环。

崎岖石磴云生屐，眼波不尽涪江碧。江外青山春自浮，曾与诗翁格椽笔。
石笋峰
董嗣杲（宋代）

异种休参玉版禅，崭然一角立层巅。
远尖自抱云根壮，叠藓谁疑雨箨缠。
梦里三生空过眼，胸中千亩谩流涎。
此龙难入宁僧谱，出土摩霄是几年。
与王昌龄宴王道士房
孟浩然（唐代）

归来卧青山，常梦游清都。漆园有傲吏，惠好在招呼。

书幌神仙箓，画屏山海图。酌霞复对此，宛似入蓬壶。
相和歌辞。襄阳乐
张祜（唐代）

大堤花月夜，长江春水流。东风正上信，春夜特来游。
览刘易诗集感其游赏江山放怀自适
韩琦（宋代）

区区西北十经春，强力今为老病身。白发丹心论底事，清风明月属闲人。

千钧未免嗤鼷鼠，一篑犹思抑孟津。早晚粗酬忠国志，五湖烟水乐吾真。
李源十景 其一 天井龙痕
程敏政（明代）

潜龙卧空山，爪印非斧琢。一日风雷生，终当露头角。
中秋登楼
周密（宋代）

酌酒对孤月，今宵中半秋。古今嗟逝水，天地入高楼。

宿鸟摇花影，轻云趁水流。何当太湖上，散发棹扁舟。
减字浣溪沙（十五之十）
贺铸（宋代）

宫锦袍熏水麝香。越纱裙染郁金黄。薄罗依约见明妆。

绣陌不金携手伴，绿窗谁是画眉郎。春风十里断人肠。
唐多令　阅秀水朱竹垞寄静怜词
屈大均（明代）

东短接西长。晁家小巷香。代州城、最细花娘。行四更当年十四，鸳水客，作鸳鸯。

送出雁门旁。踟蹰广武乡。上琶弦、更唱娥郎。臂上不知朱十印，可尚在，在红襄。
寄文叔且问畏知近讯五首
赵蕃（宋代）

醉里挥毫君不嗔，平生嗜酒见天真。
离觞曾为黄花满，别日行看梅又新。
游摄山㝛绿云庵二首 其一
姚鼐（清代）

不见深岩桂，微风谷口香。披云过石径，听㵎到僧房。

穹壁天容峻，环林地籁长。欲求明处士，偃蹇待斜阳。
溪上同人煮茗作
李锴（清代）

煮茶石溪水，忽生松风音。空香领春早，澹白入瓯深。

竖子岂知味，至人同此心。茗柯有实理，君向静中寻。
文仙
徐积（宋代）

紫微诏诰都经手，东壁图书尽在家。何日再游群玉府，吟窗依旧锁烟霞。
春日即事二首 其一
吕本中（宋代）

隐几虚堂俗客稀，片相真与道相宜。风摇柳带千丝乱，雨勒花相十日期。

瘦病才苏休强酒，良辰虽好少题诗。贾生词赋常流落，归去来兮在几时。
暮秋遣兴
陆游（宋代）

平生南地惯羁游，放浪常同不系舟。
鼍作夜风经沌口，鹳鸣秋雨宿杭头。
方倾意气轻秦侠，俄困悲伤类楚囚。
买屋数间聊作戏，岂知真用作菟裘。
卫河舟中怀古
薛瑄（明代）

衰草芜城澹月辉，河流虽是昔人非。北门锁钥输平仲，南渡兵车数岳飞。

汴水风高霜落木，吴山秋晚露沾衣。当时故老知何限，空抱遗忠赋式微。
义猫行
钱时（宋代）

我家老狸奴，健捕无其比。
去年能养兄，二男而一女。
种草不碌碌，趫捷俱可喜。
策勋到邻家，高卧不忧鼠。
今年女子七，母复诞三字。
三子乳有余，七子不易耳。
颇似相轸念，抱弄时相乳。
依依同气恩，仿佛见情理。
一日忽衔子，来同七子处。
薰然如一家，杂乳无彼已。
天地即我心，万物非异体。
一日脱边幅，此外无别旨。
嗟彼胡不仁，形骸分尔汝。
同类日相伤，呀然矜爪觜。
探巢攫胎卵，吞噬不知止。
但见已子肥，遑恤他子死。
猫也本虎属，能为义士举。
作诗传世间，一兽有如此。
赵逵明大社四月一日招游西湖十首
杨万里（宋代）

行尽孤山碧四围，却寻初路得来时。
好风借与归船便，吹近琼林却不吹。
访友久居山中将归阻雨 其一
曾曰唯（明代）

主人留客勤，更倩山作主。犹恐客不留，益以潇潇雨。

客一而主三，岂复有去理。况我留更易，无援亦自止。

此主兼此客，山中过岁矣。
寄侄
方岳（宋代）

尔亦为贫驱，窗间砚欲枯。
自从村墅别，曾到陕山无。
寒圃应肥菜，秋霖怕损租。
有旧供夜读，时一唤吾雏。
舟中风雪迟苏潜夫游玉泉不至和客韵 其一
袁宏道（明代）

立尽寒枝影，佳人窅不来。掀帷抛断梦，拨箸写残灰。

南郭频愁抛，东林每忆雷。树髡啼獝狖，云冻失丘魁。

江潝奔澜叠，山流腻绿颓。精灵凭化骨，神力假于䰄。

一扫狂霾去，千峰万岭梅。